《塞南》
宋代·高吉

塞南月冷乌夜飞，茫茫旷野无枝栖。
防边夜歌大风起，铁衣如冰冻不死。
功成那忍乞爱卿，叫阍已献龟形绮。
钱塘江边乌欲栖，小卿醉软红玉肌。
亸云溜簪困未醒，山头赤乌啄金饼。
春宵恨不长如年，无情银漏何溅溅，
起来一笑花嫣然。

作者简介：高吉，字几伯，庐陵（今江西吉安）人。有《懒真小集》，江万里为之序。事见《江湖后集》卷一五。今录诗十七首。